tartuNLP/wikipedia-smugri-20251201 huggingface dataset:
Parents Music Resource Center

Parents’ Music Resource Center (PMRC) oli Yhdysvalloissa vuonna 1985 perustettu järjestö, jonka pääasiallinen toimiala oli rock-musiikin vastustaminen. Järjestön mukaan rockin seksuaaliset ja väkivaltaiset teemat aiheuttivat erilaisia yhteiskunnallisia ongelmia. Virallisesti PMRC katsoi harjoittavansa pelkkää valistus- ja tiedotustoimintaa, mutta käytännössä järjestö ajoi populaarimusiikin sensuuria.
Historia.
Yhdysvalloissa toiminut National Parent/Teacher Association alkoi 1980-luvun alussa vaatia sisältövaroituksia rock-levyihin, joiden sanoitukset käsittelivät seksiä. Erityisen suuri vaikutus oli Princen kappaleella ”Let’s Pretend We’re Married” (1982), jossa yksityiskohtaisesti kuvaillaan suuseksiä. Järjestöllä oli lähes 5,5 miljoonaa jäsentä, ja sen aktiivit alkoivat lähettää vaikutusvaltaisille henkilöille kirjeitä, joissa näitä pyydettiin puuttumaan asiaan.
Eräs vastaanottajista oli valtiovarainministeri James A. Baker III:n vaimo Susan Baker. Hän värväsi projektiin mukaan muita vaikutusvaltaisten poliitikkojen ja liikemiesten vaimoja: Peatsy Hollingsin, Ethelann Stuckeyn, Tipper Goren ja Pam Howarin. He perustivat Parents’ Music Resource Centerin toukokuussa 1985. Johtokuntaan värvättiin vielä 17 ”Washington-vaimoa” lisää. Virginialainen kirkonmies Jeff Ling pestattiin kirjoittamaan PMRC:lle järjestön agendaan sopivaa kirjallisuutta. Ling oli jo aiemmin profiloitunut väkivaltaisten tai irstaiden rock-sanoitusten vastustajana.
PMRC:n virallinen tavoite oli vanhempien valistaminen rockmusiikin pornografisesta sisällöstä. Järjestö vaati epäsiveellisyyttä koskevien lakien tiukempaa tulkintaa. Baker vetosi myös levy-yhtiöihin ja vaati näiden julkaisupolitiikalta ”itsekuria”. Bakerin mukaan rock-sanoitukset ihannoivat itsemurhia, raiskauksia ja sadomasokismia, mikä murensi Yhdysvaltain yhteiskunnan arvopohjaa. Niinpä rockmusiikki oli vastuussa lisääntyneistä raiskauksista, teini-ikäisten itsetuhoisuudesta, alaikäisten tyttöjen raskauksista ja muista yhteiskunnallisista ongelmista. PMRC esitti, että tarvittaessa musiikkijulkaisuihin merkittäisiin seuraavat varoitukset: V (väkivalta), X (seksuaalisuus), O (okkultismi) ja D/A (päihteet). Koska pornografian myyminen lapsille oli laitonta, Baker katsoi, ettei PMRC vaatinut sensuuria vaan pelkästään olemassaolevien lakien noudattamista.
”PMRC Filthy Fifteen”.
PMRC julkisti kuuluisan luettelon viidestätoista kappaleesta (), jotka oli luokiteltu kaikkein loukkaavimmiksi ja haitallisimmiksi lapsille ja nuorille:
Kritiikki.
PMRC on saanut paljon julkista kritiikkiä erityisesti sen sensuroimilta artisteilta. Tämä kritiikki näkyy monissa kappaleissa, kuten thrash metal -yhtye Megadethin kappaleen ”Hook In Mouth” kertosäkeessä. Heavy metal -yhtye WASP on kritisoinut PMRC:tä yhtyeen konserteissa moneen otteeseen. Myös Eminem on ottanut Tipper Goren esille ainakin kappaleissa ”Without Me” ja ”White America”.
Kirsi Tiihonen

Kirsi Johanna Tiihonen (s. 19. elokuuta 1963 Rovaniemi) on suomalainen oopperalaulaja, äänialaltaan sopraano. 
Tiihonen opiskeli vuodesta 1985 Liisa Linko-Malmion johdolla Sibelius-Akatemiassa ja suoritti diplominsa vuonna 1993. Hän on voittanut useita kilpailuja, kuten Timo Mustakallio -laulukilpailun 1. sijan 1987, Lappeenrannan valtakunnallisten laulukilpailujen 1. sijan 1989 sekä Mirjam Helin -laulukilpailun 1. sijan 1994. Tiihonen menestyi Cardiffin kansainvälisessä laulukilpailussa 1995 voitettuaan siellä parhaan lied-tulkinnan palkinnon.
Tiihosella on ollut niin Suomen Kansallisoopperassa kuin ulkomaillakin lukuisia oopperarooleja muiden muassa Giuseppe Verdin, Wolfgang Amadeus Mozartin ja Richard Wagnerin teoksissa sekä Ludwig van Beethovenin "Fideliossa". Hän on esiintynyt myös Savonlinnan oopperajuhlilla.
Oopperarooliensa lisäksi Tiihonen on esittänyt ja levyttänyt esimerkiksi Toivo Kuulan, Leevi Madetojan ja Jean Sibeliuksen yksinlauluja.
Bakuhashi senki Metal Walker

Bakuhashi senki Metal Walker ("爆走戦記　メタルウォーカー") on Takao Aokin kirjoittama ja piirtämä manga, joka julkaistiin Coro Coro -lehdessä 28. heinäkuuta vuonna 2000.
Yhden numeron verran kestänyt manga perustui samannimiseen Game Boy -peliin. Mangan tarina kertoo Tetsuto Kuramasta, joka etsii kadonnutta isäänsä. Mukana hänen seikkailuissaan saarella on vahva robotti nimeltä Metaball, jonka kanssa Tetsuto taistelee salaperäisiä ja vallanhimoisia vihollisia vastaan.
Željko Joksimović

Željko Joksimović (kyrill. , s. 20. huhtikuuta 1972 Belgrad, Serbian ST, Jugoslavia) on yksi Serbian suosituimmista kevyen musiikin laulajista. Hänet tunnetaan sen lisäksi hyvin Bosnia ja Hertsegovinassa ja muissa lähimaissa. Hän edusti Serbia ja Montenegroa vuoden 2004 Eurovision laulukilpailussa kappaleella ”Lane moje”. Kappale sijoittui finaalissa toiseksi 263 pisteellä. Hän myös juonsi vuoden 2008 Eurovision laulukilpailun yhdessä Jovana Jankovićin kanssa. Joksimović edusti Serbiaa jälleen vuoden 2012 Eurovision laulukilpailussa, kappaleella ”Nije ljubav stvar” sijoittuen finaalissa 214 pisteellään kolmanneksi.
Yksityiselämä.
Joksimović puhuu äidinkielensä serbian lisäksi sujuvasti englantia, kreikkaa, puolaa, ranskaa ja venäjää.
Joksimović hallitsee 11 eri musiikki-instrumenttia: hän soittaa muiden muassa harmonikkaa, kitaraa, pianoa ja rumpuja. Vuonna 2012 hän meni naimisiin Jovana Jankovićin kanssa, jonka kanssa hän juonsi vuoden 2008 Eurovision laulukilpailut.
Željko Joksimović on aikaisemmin eronnut ja tästä avioliitosta hänellä on yksi lapsi.
Heimaeyn sauvakirkko

Heimaeyn sauvakirkko on sauvakirkko Heimaeyn saarella, Islannin Vestmannasaarilla. Se valmistui 30. heinäkuuta 2000, ja se oli lahja Norjalta Islannille sen kunniaksi, että Islannin ensimmäisen kirkon rakentamisesta oli kulunut tuhat vuotta. Ensimmäisen kirkon oli rakennuttanut Norjan kuningas Olavi Tryggvenpoika. Sauvakirkon esikuvana toimi Holtålenin sauvakirkko vuodelta 1170. Heimaeyn sauvakirkko rakennettiin Norjan Lomissa, josta se kuljetettiin laivalla Islantiin.
Kirkko sijaitsee Heimaeyn satamassa maalla, joka muodostui vuoden 1973 tulivuorenpurkauksessa.
Gene Hoglan

Gene Hoglan (oik. Eugene Victor Hoglan II, s. 31. elokuuta 1967 Dallas, Texas) on yhdysvaltalainen extreme metal -rumpali, tunnettu mm. losangelesilaisen thrash metal -yhtye Dark Angelin rumpalina. Gene Hoglan toimi nuorempana myös Slayerin rumpuroudarina.
Hoglan osaa soittaa myös kitaraa ja on säveltänyt muutaman riffin Dark Angelin "Leave Scars" ja "Time Does Not Heal" -albumeille ja yhden Silent Scream -yhtyeen "From the Darkest Depths of the Imagination" -albumille. Hän on myös toiminut sessiorumpalina muun muassa norjalaisessa melodista black metalia soittavassa Old Man's Child -yhtyeessä ja tanskalaisessa death metal -yhtye Daemonissa. Hoglan on soittanut rumpuja myös Fear Factoryssa (2009–2012). Hoglan soitti myös rummut Zimmer's Holen levylle "When You Were Shouting At The Devil... We Were in League With Satan". Hän on soittanut rumpuja myös death metal -yhtye Deathin albumeilla "Individual Thought Patterns" sekä "Symbolic" vuosina 1993–1995.
Roser Vives

Roser Vives Moya (s. 5. helmikuuta 1984 Palma de Mallorca) on espanjalainen uimari, joka osallistui kotimaansa riveissä kesäolympialaisiin 2004. Siellä hän sijoittui sijalle 19. 200 metrin naisten perhosuinnissa. 
Vives voitti EM-pronssia lyhyellä radalla 200 metrin perhosuinnissa Riesassa 2002.
Matilda Joslyn Gage

Matilda Electa Joslyn Gage (1826 Cicero, New York – 1898 Chicago) oli yhdysvaltalainen suffragetti, ihmisoikeusaktivisti, vapaa-ajattelija ja kirjailija.
Gage oli yksi kuuluisimmista 1800-luvun naisten oikeuksia ajaneista henkilöistä. Hän toimi National Woman Suffrage Associationin, kansallisen naisten äänioikeuden yhdistyksen, eli NWSA:n puheenjohtajana vuosina 1875–1876 ja kirjoitti yhteistyössä Susan B. Anthonyn, Elizabeth Cady Stantonin ja Ida Husted Harperin kanssa lopulta kuusiosaiseksi muodostuneen kirjasarjan nimeltä "History of Woman Suffrage". Kirjasarja kertoi naisten äänioikeuden historiasta. Gage osallistui myös Stantonin teoksen "The Woman’s Bible" kirjoitustyöhön, joskaan häntä ei virallisesti merkitty kirjan kirjoittajaksi.
Gage tunnetaan kenties parhaiten työstään naisten oikeuksien parissa, mutta hän toimi sen lisäksi muun muassa orjuutta vastustavissa ja intiaanien oikeuksia kannattavissa liikkeissä. Gage myös kritisoi kristinuskoa ja kannatti valtion ja kirkon eroa. Hän oli naimisissa Henry Hill Gagen kanssa, ja heillä oli yhteensä viisi lasta. Gagen tytär Maud oli naimisissa kirjasarja Ozin luojan L. Frank Baumin kanssa. Kuollessaan Gage asui Baumien luona Chicagossa. Hänet on haudattu Fayettevillen hautausmaalle New Yorkin Fayettevilleen.
Julian Hunte

Julian Robert Hunte (s. 14. maaliskuuta 1940 Castries) on diplomaatti ja poliitikko, ja Karibialla sijaitsevan Saint Lucian nykyinen Yhdistyneiden kansakuntien suurlähettiläs. Hän oli Saint Lucian ulkoministeri huhtikuusta 2001 aina lokakuuhun 2004 saakka, ja tämän ohella hän toimi 2003 Yhdistyneiden kansakuntien 58. yleiskokouksen puheenjohtajana.
Elämäkerta.
Julian Hunte opiskeli liiketaloutta ja laskentatoimea, ja hän on diplomaattisen ja poliittisen työnsä ohella myös talousvaikuttaja. Opiskeluaikoinaan hän pelasi maansa krikettimaajoukkueessa; aktiiviurheilukautensa jälkeen hän jatkoi lajin parissa toimitsijana ja edusti maansa krikettijärjestöä kansainvälisellä tasolla. 
Poliittisen uransa Hunte aloitti 1967 kaupunginvaltuutettuna ja ammattiyhdistysjohtajana. Sittemmin hän nousi ensin Saint Lucian pääkaupungin Castries'n pormestariksi ja tämän jälkeen valtiolliseen politiikkaan ennen kutsumistaan hallitukseen 2001. Sen ohella hän oli ammattiyhdistysten liiton puheenjohtaja ja johti vuosina 1984–2004 Saint Lucian työväenpuoluetta (Saint Lucia Labour Party, SLP). Puoluejohtaja valittiin parlamenttiin 1987. Hunte edusti maataan YK-suurlähettiläänä ensimmäistä kertaa 1998–2001. Vuonna 2003 hänet valittiin ensimmäisenä "kääpiövaltioiden" edustajana YK:n yleiskokouksen puheenjohtajaksi. Yhdistyneiden kansakuntien 58. yleiskokousta Julian Hunte johti 16. syyskuuta 2003 – 14. syyskuuta 2004. Lokakuussa samana vuonna häntä seurasi Saint Lucian ulkoministerinä Petrus Compton. Hunte on jälleen ollut maansa YK-suurlähettiläänä 7. joulukuuta 2004 lähtien.
Maaliskuusta 2006 lähtien Julian Hunte on toiminut Pienten saarivaltioiden liiton (AOSIS) puheenjohtajana. Hunte on naimisissa, hänen vaimonsa on Charlotte Elizabeth Jennifer Hunte (omaa sukua Clarke), ja hänellä on neljä lasta. Hänellä on oma yritys, Julian R. Hunte Group of Companies, joka toimii vakuutus- ja kiinteistöalalla. 
Kunnianosoituksia.
Hunte nimitettiin 1979 Brittiläisen imperiumin ritarikuntaan arvoasteella (OBE). Välittömästi toimikautensa YK:n yleiskokouksen puheenjohtajana päätyttyä syksyllä 2004 nimitti paavi Johannes Paavali II Hunten, huolimatta hänen katolisen kirkon näkemysten vastaisesta tuestaan oikeuteen raskaudenkeskeytykseen, suurristin ritariksi Vatikaanin Pius-ritarikuntaan.
Miihkali (Prätkähiiret)

Miihkali ("Rimfire") on kuvitteellinen hahmo Prätkähiiret-sarjassa. Rick Ungarin luoma hahmo esiintyi ensimmäisen kerran vuonna 1994 Prätkähiiret-animaatiosarjan jaksossa "Takaisin Marsiin, osa 1".
Hahmo.
Miihkali on Moton rohkea ja seikkailunhaluinen siskonpoika, Marsin puolesta taistelijoiden uutta sukupolvea. Hänellä on sama palava halu taisteluun kuin enollaan ja edellä mainittu seikkailunhalu saakin hänet usein pulaan, josta joku kokeneempi hänet sitten pelastaa. Huolimatta siitä hän on älykäs, hiljainen ja hieman ujo kaikesta rohkeudesta huolimatta. Miihkalilla on kermanvärinen turkki ja ruskeat hiukset, joiden keskellä on oranssinvaalea raita. Vuoden 2006 sarjassa hänellä on ruskea turkki ja sama oranssi juova hiuksissaan. Miihkali on myös täydellinen herrasmies ja isoäitinsä ja Moton opettamien käytöstapojen ansiosta käyttää myös naisten nimissä sekä "neiti" että "rouva" etuliitettä puhuessaan heille.
Miihkali kasvoi sotaisissa olosuhteissa, kun plutolaiset olivat tulleet valtaamaan Marsia. Tämän myötä Miihkali halusi tulla enonsa tavoin vapaustaistelijaksi. Hän ei kuitenkaan aluksi saanut liittyä joukkoon mukaan nuoren ikänsä vuoksi, ollessaan vasta 16-vuotias. Se ei kuitenkaan estänyt Miihkalia menemästä mukaan taisteluun plutolaisia vastaan ja onnistuikin olemaan sankarina kahteen otteeseen, kun hän pelasti Moton ja muut vapaustaistelijat Stiltonin linnasta. Myöhemmin hän onnistui pelastamaan aivopestyn Rontin, joka yritti vahingoittaa Minniä ja muita Prätkähiiriä.
Jaksossa "Saalistajat" Miihkali pakeni Maahan saalistajaryhmää, jotka metsästivät häntä. Myöhemmin jaksossa "Vieraita Marsista" Miihkali vapautti Rontin plutolaisten vankilasta Marsissa ja pakeni hänen kanssaan Maahan heitä jahtaavia plutolaisia. Jaksoissa Miihkali on kuvattu 19-vuotiaana nuorukaisena.
Vuoden 2006 sarjassa Prätkähiirten palattua takaisin Maahan Miihkali jäi Marsiin harjoittelemaan sotataitoja. Minni päätti ylentää Turbon yhden tähden kenraaliksi ja käski häntä tämän myötä palaamaan takaisin Marsiin. Minni yritti korvata Turbon Miihkalilla, jonka oli määrä olla kolmas jäsen Prätkähiirissä. Miihkali kuitenkin epäonnistui vakuuttamaan kyvyillään ja palasi takaisin Marsiin Minnin kanssa. 
Esiintymiset.
Vuoden 1993 sarja.
2. tuotantokausi
3. tuotantokausi
Mieszko Talarczyk

Mieszko A. Talarczyk (23. joulukuuta 1974 Puola – 26. joulukuuta 2004 Thaimaa) oli puolalaissyntyinen, Ruotsin Örebrosta kotoisin olevan grindcore-yhtye Nasumin laulaja ja kitaristi. Hän myös käynnisti "Scenkross" -nimisen fanzinen.
Talarczyk kuoli 26. joulukuuta muutamaa päivää sen jälkeen kun hän täytti 30 vuotta vuoden 2004 Intian valtameren maanjäristyksen aiheuttamaan tsunamiin ollessaan lomalla tyttöystävänsä kanssa. Hänen tyttöystävänsä selvisi, kuitenkin pahoin loukkaantuneena. Talarczykin ruumis löydettiin 16. helmikuuta 2005 ja hänet haudattiin 30. maaliskuuta 2005.
Lintulan urheilukeskus

Lintulan urheilukeskus on urheilukeskus Lintulan kaupunginosassa, Oulussa.
Yleistietoa.
Lintulan urheilukeskuksessa voidaan harrastaa jalkapalloa, pesäpalloa, jääpalloa, jääkiekkoa, kaukalopalloa, taitoluistelua, tennistä, yleisurheilua ja rullalautailua. Kaikki harrastusmahdollisuudet ovat maksuttomia.
Lintulan urheilukeskuksen tekonurmen mitat ovat 103 m × 67 m. Jääkiekkokaukaloita löytyy kaksi kappaletta. Tenniskenttiä on kolme ja niiden pintamateriaalina on Plexipave. Pinnoite on uusittu vuonna 2002. Tenniskentille pitää tehdä varaus ja vain kaksi tuntia kerrallaan.
Korkeushyppypaikan ja juoksusuoran pintamateriaali on Novotan. Juoksusuoralla on kuusi rataa, jotka ovat 120 metriä pitkiä. Juoksusuoran vieressä on kivituhkapintainen kuulantyöntöpaikka ja -päädyssä on pituushyppypaikka. Lisäksi Lintulan urheilukeskusta ympäröi Lintulan kuntorata eli "Supen polku", joka on 1,5 kilometriä pitkä. Talvella siinä on mahdollista hiihtää.
Nurmeksen Sepot

Nurmeksen Sepot Ry on vuonna 1915 perustettu nurmeslainen urheiluseura. Seura toimii viiden eri lajin parissa: jääkiekko, pesäpallo, tanssi, suunnistus ja pöytätennis. Jokaisella seuran viidellä jaostolla, on omat puheenjohtajansa sekä hallintonsa. Seuran puheenjohtajana on toiminut vuodesta 2023 lähtien Sirke Katajala.
Seura perustettiin ennen Suomen itsenäistymistä ja se on yksi maan vanhimmista urheiluseuroista. Perinteikästä urheiluseuraa ja sen toimintaa leimaa vielä tänäkin päivänä yli 100-vuotias historia suomalaisessa urheilussa. 
Historia.
Urheilu Nurmeksessa alkoi 1800-luvun alussa, kun Nurmeksen hautausmaan harjulle rakannettiin keilarata. Vanhin Nurmeksessa harrastettu urheilulaji on kuitenkin ammunta ja ensimmäiset viralliset ampumakilpailut järjestettiin vuonna 1878. Siispä virallisen urheiluseuran perustaminen oli vain ajan kysymys. Vuonna 1915 Nurmekseen perustettiin seura jonka nimeksi äänestettiin Sepot.
Toiminta.
Nurmeksen Sepoilla oli vuonna 2016 n. 370 jäsentä. 
Nurmeksen sepot on toiminut vuosien saatossa monen lajin parissa. Nykyään seurassa on 5 jaostoa: pesäpallo, tanssi, suunnistus, jääkiekko sekä pöytätennis. Jääkiekko on katsojamääriltään seuran suosituin.
Sepot tekevät yritysten kanssa laajaa yhteistyötä. Yleisötapahtumia kuten Ruusunpäiväkävely (Jukolan Osuuskauppa) ja Hippokisat (Pohjois-Karjalan Osuuspankki) järjestetään vuoden ympäri.
Sepot vietti 100-vuotisjuhliaan 19. syyskuuta 2015 Pielis-Areenalla.
Jääkiekko.
Nurmekseen 290-paikkainen jäähalli valmistui vuonna 2003. Hallin avaamisesta lähtien siellä on toiminut harraste- ja kilpajoukkueita. Jäähalli on myös koulujen, päiväkotien ja Nurmeksen asukkaiden käytössä. 
2000-luvulla miesten edustusjoukkue on lähes poikkeuksetta pelannut Jääkiekon-III divisioonassa Pohjois-Karjalan aluelohkossa. Vähäisen pelaajamäärän tai taloudellisten syiden takia edustusjoukkuetta ei ole joka vuosi perustettu. Vuosina 2019–2025 Nurmeksen Sepot pelasivat yhtäjaksoisesti Jääkiekon-III divisioonassa, lohkossa 8 ja pääsivät pudotuspeleihin kolme kertaa. Kaudelle 2025–2026 sarjajärjestelmämuutosten seurauksena Pohjois-Karjalan aluelohkon järjestysnumero muuttui ja Sepot pelaavat nykyään III-divisioonan lohkossa numero 4. Kaudella 2023–2024 Nurmeksen Sepot pelasivat Lohko 8:n pronssiottelussa häviten jatkoajalla Kontiolahden Kajastukselle lukemin 5–6. Sijoittuen kaudella neljänneksi. Tämä on Nurmeksen Seppojen lähihistorian korkein sijoitus jääkiekossa.
Sepoilla on kaudella 2025–2026, 4 eri-ikäistä juniorijoukkuetta: U9, U11, U12 ja U14 joukkueet. 
Pesäpallo.
Pesäpallon SM-sarjassa seuran miesjoukkue pelasi kesällä 1967 (suomensarjan lohkovoitto 1966). Pohjois-Karjalan aluemestaruuden se voitti 1937 ja oli karsimassa välisarjaan 1938 häviten Lieksan Urheilijoille. Maakuntasarjassa seura on onnistunut useita kertoja voittamaan Itä- ja koillislohkon, sekä aiemmin Pohjois-Karjalan lohkon. Lisäksi Sepot on ollut Pohjois-Karjalan piirinmestari useita kertoja.
Joutsenon Kullervo

Joutsenon Kullervo ry (lyh. JoKu) on joutsenolainen urheiluseura, jolla on toimintaa hiihdossa, jalkapallossa, futsalissa, soudussa, salibandyssä, suunnistuksessa ja yleisurheilussa. 2021 perustettiin harrasteliikuntajaosto jonka puitteissa mukaan on tulossa uusia lajeja kuntourheilun muodossa.
Seura perustettiin vuonna 1914 Joutsenon vapaapalokunnan yhteyteen nimellä Joutsenon VPK:n Voimistelu- ja Urheiluseura Kullervo. Nimi Kullervo tuli "Kalevalan" samannimisestä henkilöstä. Seuran ensimmäinen puheenjohtaja oli Oskar Jauho.
Joutsenon Kullervon menestyneimpiä urheilijoita on vuoden 1958 maailmanmestaruuskilpailuissa kultaa voittanut yhdistetyn hiihtäjä Paavo Korhonen. August Kiuru edusti Kullervoa voittaessaan 4 × 10 kilometrin viestihiihdon hopeaa vuoden 1956 talviolympialaisissa.
Kullervo järjestää vuosittain Paavo Korhosen mukaan nimetyt MM-Paavon hiihto- ja mäkihyppykilpailut. Lisäksi seura on järjestänyt muun muassa vuoden 1998 hiihdon SM-kilpailut Myllymäen laskettelukeskuksen maastossa. Yleisurheilujaoston järjestämässä Kullervo-maratonissa on ratkaistu maratonin Suomen-mestaruus vuosina 1997, 2002 ja 2006. Suunnistuksen Jukolan viestin Kullervo järjesti Joutsenossa vuosina 1964 ja 1989.
Jalkapallossa seura on paremmin tunnettu nimellä Kultsu. Se toimii nykyisin junioriseurana. Edustusjoukkue pelasi parhaimmillaan Ykkösessä. Vuonna 1999 tapahtuneen Ykkösestä putoamisen myötä seuran edustusjoukkuetoiminta kuitenkin lakkasi, minkä jälkeen korkeimmalla tasolla pelannut joutsenolaisseura oli FC Pantterit, joka vaihtoi vuonna 2006 nimekseen Kultsu FC. Kullervon jalkapallojaosto on järjestänyt junioreille tarkoitetun Rieska-cupin vuodesta 1989. Kultsun futsal-joukkue on toiminut nimellä Ryökäleet.
Kullervo vietti 100-vuotisjuhlavuottaan vuonna 2014. Se valittiin vuoden 2014 urheiluseuraksi Suomen urheilugaalassa tammikuussa 2015.
Teuvo Tahko

Teuvo Tahko ("Napoleon Brie") on kuvitteellinen päävastustajahahmo Prätkähiiret-sarjassa, joka on Detroitia hallitseva plutolainen. Hän on pienikokoinen, ja hänen silmänsä ovat eriväriset. Teuvo Tahko ja Lalli Leipäjuusto ovat vihollisia keskenään. Nimensä Tahko on saanut samannimisestä juustosta sekä brie-juustosta (englanninkielisessä).
Historia.
Teuvo Tahko on Lalli Leipäjuuston pahin plutolainen kilpailija, ja heidän yhteinen historiansa alkoi jo kouluajoista. Detroitissa asuva Tahko on selkeästi menestyksekkäämpi pahis omassa kaupungissaan kuin Leipäjuusto Chicagossa. Siksi hän yrittääkin päästä Leipäjuustosta eroon, jotta saisi vallattua myös Chicagon itselleen. Pikkuruinen ja mielipuolinen Tahko on armoton ja erikoisen juonitteleva pahis, joka puhuu Looney Tunes -animaatiosta tutun Elmerin aksentilla. Lisäksi hän on todella egoistinen menestyksensä vuoksi. Suurin osa menestyksestä on hänen oikean käden miehensä Numero ykkösen ansiota, joka onkin selkeästi parempi apulainen kuin Rasvanahka Leipäjuustolle. Teuvo kohtasi muutamaan otteeseen Prätkähiiret, mutta koki heille karvaan tappion Leipäjuuston tavoin.
Vuoden 2006 sarjassa Tahko liittoutui vastahakoisesti Leipäjuuston kanssa saadakseen uudistajan haltuunsa, mutta hän joutui vangiksi Rami Palkin torniin, jossa Tahko ja Leipäjuusto muutettiin akvaariokaloiksi uudistajan avulla. Teuvo nähtiin viimeisen kerran akvaariossa yhdessä kalaksi muutetun Leipäjuuston kanssa todistamassa, kun Rasvanahka otti Palkin teollisuuden haltuunsa Palkin ja Kissatronien kukistumisen jälkeen.
Esiintymiset.
2. tuotantokausi
3. tuotantokausi
4. tuotantokausi
Alex Jacob

Alex Jacob (s. 27. lokakuuta 1984, Houston, Teksas) on yhdysvaltalainen pokeriammattilainen. Hän on opiskellut taloutta ja matematiikkaa Yalen yliopistossa.
Jacob tuli pokeriyleisön tietoisuuteen sijoituttuaan toiseksi World Poker Tourin (WPT) Foxwoods Poker Classic -turnauksessa huhtikuussa 2006. Jacob ansaitsi Victor Ramdinin voittamassa turnauksessa 655 507 dollaria. Lokakuussa 2006 Jacob saavutti uransa toistaiseksi suurimman voiton Yhdysvaltain pokerimestaruuskilpailun, United States Poker Championshipin 9 700 dollarin no limit hold'em -turnauksessa. Ykköspalkinto oli 878 500 dollaria. Maaliskuussa 2007 Jacob voitti Ultimate Poker Challenge Championship -turnauksen ja ansaitsi 105 380 dollaria.
World Series of Pokerin (WSOP) vuoden 2006 turnauksissa Jacob sijoittui neljästi rahoille. Parhaimmillaan hän oli neljäs John Galen voittamassa 2 500 dollarin pot limit hold'em -turnauksessa. Seuraavana vuonna tuloksena oli kolme rahasijaa ja Cairan O'Learyn voittaman 1500 dollarin no limit hold'em turnauksen kolmostila.
Elokuussa 2007 Jacobin pokeriuran turnausansiot ylittivät 2,1 miljoonaa dollaria.
Donald Tardy

Donald Tardy (s. 28. tammikuuta 1970) on yhdysvaltalaisen death metal -yhtye Obituaryn rumpali ja yhtyeen laulajan John Tardyn veli.
Hevi-Hemmo

Hevi-Hemmo (engl. "Hard Rock") on kuvitteellinen vastustajahahmo Prätkähiiret-sarjassa. Hevi-Hemmon aseena toimii tämän kitara, joka ampuu energiaiskuja. Hahmon loi Rick Ungar ja se esiintyi ensimmäisen (ja ainoan) kerran 1. tuotantokauden päätösjaksossa "Hevi-Hemmo" tammikuussa 1994. Hevi-Hemmo on ainoa Prätkähiirten entisistä vastustajista, joka on todella uudistunut ja myöhemmin ystävystynyt Prätkähiirten kanssa.
Hevi-Hemmo on vihreänvärinen humanoidi, joka pukeutuu 1980-luvun rock-tyyppiseen vaatteisiin. Hän oli aluksi ns. palkkasoturi ja tuhosi eri planeettoja, kuten puolet Marsista. Hevi-Hemmo ei itsekkään enää muista mitä planeettoja hän on tuhonnut. Sitä ennen kuitenkin hän teki tuhojaan ympäri galaksia, eikä kukaan voinut olla aliarvioimatta häntä laihan olemuksensa vuoksi, jolla ei ole edes minkäänlaisia lihaksia. Hevi-Hemmon aseena on erittäin tehokas kitara, joka ampuu energiasäteitä, kun sitä soittaa. Fredrik-mutantti on Hevi-Hemmon ihailija, ja omistaa kaikki tämän tekemät levyt. Hevi-Hemmon tavattua Tintin (engl. Darla), hän ei enää halunnut tehdä mitään palkkasoturille ominaisia tehtäviä ja halusikin vain viettää lopun elämäänsä rakastamansa naisen kanssa.
Kun Lalli Leipäjuusto palkkasi Hevi-Hemmon ryöstämään kullalla lastatun junan, kukaan ei kuitenkaan tiennyt, että Hevi-Hemmosta oli tullut kaikkien vuosien jälkeen rauhaa rakastava hemmo, kun hän tapasi Tintin ja päätti uudistua ja jättää entisen elämänsä taakseen. Vastustelusta huolimatta Hevi-Hemmo joutui tekemään työtä käskettyä Professori Nuikin vangittua Tintin ja Hevi-Hemmo matkasi kohti tehtäväänsä. Prätkähiiret kohdattuaan Hevi-Hemmon eivät kuitenkaan aluksi uskoneet häntä, mutta Santun suostuttelun myötä he luottivat Hevi-Hemmoon, joka ei pettänyt heidän luottamustaan. Kun Prätkähiiret onnistuivat pelastamaan Tintin, tämän myötä Hevi-Hemmo ystävystyi Prätkähiirten kanssa. Hevi-Hemmon ja Tintin lähdettyä Vinski vitsaili kysymällä onkohan Tintillä siskoa, mistä Santtu loukkaantui, mutta hän leppyi myöhemmin.
Esiintymiset.
1. tuotantokausi
Phish

Phish on yhdysvaltalainen rockyhtye Vermontista. Se perustettiin Vermontin yliopistolla vuonna 1983. Phish on varsin suosittu esiintyjä, erityisesti opiskelijapiireissä. Pohjois-Amerikan ulkopuolella ei ole ollut mainittavampaa menestystä. Levymyynnin suhteen Phish ole ollut Yhdysvalloissakaan mikään tähti, parhaiten myynyt albumi, "Billy Breathes", nousi Billboardin listan seitsemänneksi. Tosin monet albumit ovat myyneet pitkällä aikavälillä paljon. Yhtyeellä on kuitenkin vahva kulttimaine ja sillä on poikkeuksellisen uskollinen fanikunta. 
Phishin musiikki omalaatuinen sekoitus eri tyylisuuntia. Heidän musiikistaan voi löytää vaikutteita funkista, folkista, countrystä, bluegrassista, psykedeelisestä sekä progressiivisesta rockista. Yhtyeen musiikissa on vahvoja vaikutteita myös jazzista. Etenkin yhtyeen live-esiintymisissä, heillä on tapana improvisoida, niin että esitettävä kappale muuttuu keikoilla moneen suuntaan. Samoin teki Grateful Dead, jonka seuraajana Phishiä on pidetty.
Diskografia.
Videot ja DVD:t.
DVD:nä, ellei toisin mainita.
Aiheesta muualla.
phish.net
Mendel Jackson Davis

Mendel Jackson Davis (23. lokakuuta 1942 – 13. toukokuuta 2007) oli yhdysvaltalainen lakimies ja demokraattisen puolueen poliitikko. Hän istui Yhdysvaltain edustajainhuoneessa Etelä-Carolinan ensimmäisestä vaalipiiristä vuosina 1971–1981. 
Davis menehtyi 64-vuotiaana kärsittyään emfyseemasta. Häntä jäivät kaipaamaan vaimo ja kaksi tytärtä.
Frauen regier’n die Welt

Frauen regier’n die Welt () on saksalaisen swing-laulaja Roger Ciceron kappale, joka edusti Saksaa Eurovision laulukilpailussa vuonna 2007. Kappale sijoittui finaalissa 49 pisteellä sijalle 19. Kappaleen ovat kirjoittaneet Matthias Hass ja Frank Ramond.
Saksalainen naistenlehti EMMA kritisoi kappaleen sanoitusta. Lehti äänesti Ciceron kuukauden pashaksi, joka annetaan miehille, jotka sanovat tai tekevät epämukavia asioita naisille. Närää aiheutti lause ”"Und schon öffnen sich Tasche und Herz und dann kaufst du ’n Ring und ’n Nerz"” ().
Messier 99

Messier 99 (tai NGC 4254) on kierteisgalaksi noin 60 miljoonan valovuoden päässä maapallosta. Se sijaitsee Bereniken hiukset -nimisessä tähdistössä.
Galaksista on havaittu kolme supernovaa.
Historia.
Pierre Méchain löysi Messier 99:n 15. maaliskuuta 1781. Löytö ilmoitettiin Charles Messierille, joka liitti kohteen Messierin luetteloon.
Messier 99 oli yksi ensimmäisistä galakseista, joiden kierteiskuvio nähtiin. Kuvion tunnisti ensimmäisen kerran William Parsons 1850-luvulla.
Ronnie Hawkins

Ronnie Hawkins (10. tammikuuta 1935 Arkansas – 29. toukokuuta 2022) oli yhdysvaltalainen rock and roll -muusikko. Hawkins perusti yhtyeensä The Hawksin opiskellessaan Arkansas'n yliopistossa. Vuonna 1958 hän muutti Kanadaan ja päätti siellä menestyttyään asettua maahan pysyvästi. Kappaleet ”Forty Days” ja ”Mary Lou” nousivat hiteiksi vuonna 1959. The Hawks toimi Hawkinsin taustayhtyeenä vuoteen 1963 saakka ja myöhemmin se on tullut itsenäisesti kuuluisaksi The Bandina. Hawkins on nimetty Canadian Music Hall of Fameen, Canada's Walk of Fameen ja Rockabilly Hall of Fameen.
Hawkinsin serkku on muusikko Dale Hawkins.
Sherrill Milnes

Sherrill Milnes (s. 10. tammikuuta 1935 Downers Grovessa, Illinois) on yhdysvaltalainen baritoni. 
Milnes oppi lapsena soittamaan pianoa, viulua, alttoviulua, kontrabassoa, klarinettia ja tuubaa. Hän liittyi vuonna 1960 Boris Goldovskin oopperan teatteriin ja esiintyi jo vuonna 1965 Metropolitan-oopperassa Valentinin roolissa Charles Gounod’n "Faustissa". 
Milnes teki Euroopan-debyyttinsä vuonna 1964 Milanossa roolilla Gioacchino Rossinin oopperassa "Sevillan parturi". Hän sai lisää kansainvälistä mainetta esittämällä Millerin roolin Giuseppe Verdin "Luisa Millerissä" vuonna 1968. 
Milnes julkaisi vuonna 1998 muistelmateoksen "American Aria".
Christina Pickles

Christina Pickles (s. 17. helmikuuta 1935 Yorkshire) on brittiläissyntyinen näyttelijä. Nykyään hänellä on Yhdysvaltain kansalaisuus.
Picklesillä on ollut rooleja muun muassa televisiosarjoissa "Frendit", "", "Murhasta tuli totta", "Guiding Light" ja "Sairaalan syke". Hän on esiintynyt myös elokuvissa, kuten "William Shakespearen Romeo ja Julia" ja "The Wedding Singer". 
Pickles on saanut uransa aikana kuusi Emmy-ehdokkuutta, joista viisi tuli roolista "Sairaalan sykkeestä" ja yksi "Frendeistä". Hänellä on kaksi lasta, poika ja tytär.
Contact Air

Contact Air oli saksalainen alueellinen lentoyhtiö, jonka pääkonttori sijaitsi Stuttgartissa. Yhtiö oli mukana Lufthansa Regional -allianssisa. Yhtiön pääkenttänä toimi Stuttgartin lentoasema.
Historia.
Contact Air perustettiin ja se aloitti lennot vuonna 1974. Yhtiön laivasto koostui aluksi Dassault Falcon 20- ja Bombardier Learjet -koneista. Lufthansa Regional -allianssiin Contact Air liittyi huhtikuussa 1996.
29. marraskuuta 2011 Lufthansa ilmoitti lopettavansa yhteistyön Contact Airin kanssa 1. lokakuuta 2012. Contact Airilla oli tällöin käytössään kahdeksan Fokker 100 -konetta, joista kuudella operoitiin Lufthansan ja kahdella Swiss International Air Linesin lentoja. Toukokuussa 2012 OLT Express Germany osti Contact Airin, joka lopetti lentonsa saman vuoden syyskuussa.
Laivasto.
Toiminnan lopettamisen aikaan Contact Airilla oli käytössään seuraavat lentokoneet:
Mirella Freni

Mirella Freni () oli italialainen oopperalaulaja, äänialaltaan sopraano.
Ura.
Freni teki oopperadebyyttinsä vuonna 1955 Micaëlan roolissa Bizet’n oopperassa "Carmen". Frenin kansainvälinen läpimurto oli Franco Zeffirellin ohjaama ja Herbert von Karajanin johtama "La bohème", jota esitettiin La Scalassa vuonna 1963. Oopperan päähahmosta Mimistä muodostui Frenille erityisrooli. Hänen ohjelmistoonsa kuului myös muun muassa Donizettia ja Verdiä.
Freni esiintyi vuonna 1976 "Figaron häiden" tuotannosta tehdyssä elokuvassa.
Freni esiintyi viimeisen kerran oopperassa vuonna 2005. Sinä vuonna hän lauloi Washingtonin kansallisoopperassa Tšaikovskin "Orleansin neitsyessä" ja toukokuussa Metropolitan-oopperan gaalassa, jossa juhlistettiin Frenin 50-vuotista uraa oopperalavoilla.
Frenille myönnettiin vuonna 1990 "Cavaliere della Gran Croce" ja vuonna 1993 Ranskan Kunnialegioonan merkki. Pisan yliopisto myönsi hänelle vuonna 2002 kunnia-arvon hänen vaikutuksestaan eurooppalaiseen kulttuuriin.
Freni julkaisi vuonna 1990 muistelmateoksen "Mio Caro Teatro".
Yksityiselämä.
Freni oli vuodesta 1978 naimisissa oopperalaulaja Nikolai Gjaurovin kanssa.
Suomen I armeijakunta (jatkosota)

Suomen I armeijakunta oli Suomen armeijan yhtymä jatkosodassa.
Historia.
Ylipäällikkö Mannerheim antoi 8. elokuuta 1941 käskyn, jonka mukaan Sortavalan alueella taistelevista joukoista perustetaan eversti E. Mäkisen komentama I armeijakunta, johon kuului kolme divisioonaa. Armeijakunta perustettiin jatkosodan hyökkäysvaiheessa 13. elokuuta 1941. Armeijakunnan tehtävänä oli vallata Sortavala ja tuhota Lahdenpohjan-Pyhäjärven-Sortavalan kolmion sisällä olleet neuvostojoukot. Armeijakunta suoritti tehtävänsä ja oli rintamavastuussa Kannaksella 1. helmikuuta 1942 saakka, jonka jälkeen armeijakunta siirrettiin Itä-Karjalaan, jossa se muodosti V armeijakunnan 10. helmikuuta 1942.
Komentaja.
Armeijakunnankomentajana oli 8. elokuuta alkaen 1941 saakka jääkärieversti Einar Mäkinen.
Atitlánjärvi

Atitlánjärvi on järvi Guatemalan keskiosassa lähellä Sololan kaupunkia. Järvi on suosittu matkailukohde.
Järven tekee erityisen kauniiksi kolme sitä ympäröivää korkeaa tulivuorta: San Pedro, Tolimán ja Atitlán.
Atitlánjärven paikalla on alkuaan ollut tulivuori, joka on purkautunut ja romahtanut tyhjiöön. Näin syntyi järvi.
Järven rannalla on useita kyliä, joihin pääsee pienillä laivoilla Panajachelista, joka on suurin kylä ja jonne järjestetään matkoja maan suurista kaupungeista. Sinne kulkee myös yleisiä busseja.
Stuttgartin lentoasema

Stuttgartin lentoasema () on kansainvälinen lentoasema Saksassa, 13 kilometriä etelään Stuttgartista.
Lentoasema sijaitsee kolmen kaupungin – Leinfelden-Echterdingenin, Stuttgartin ja Filderstadtin – rajalla. Lentoasema on Saksan seitsemänneksi vilkkain lentoasema ja Baden-Württembergin päälentoasema. Lentoasemaa käytti vuonna 2006 10 104 958 matkustajaa.
Lentoasema on tärkeä solmukohta saksalaislentoyhtiöille Germanwingsille ja TUIflylle.
Historia.
Lentoasema syrjäytti vuonna 1939 entisen Böblingenissä sijainneen lentoaseman. Vuonna 1945 Yhdysvaltain armeija ryhtyi käyttämään kenttää. Vuonna 1948 kenttä siirtyi takaisin Saksan haltuun.
Lentoaseman kiitotietä on pidennetty useaan otteeseen toisen maailmansodan jälkeen. Kiitotie oli vuonna 1948 1 800 metriä pitkä, vuonna 1961 2 250 metriä ja vuonna 1996 3 345 metriä pitkä.
Vuonna 1938 valmistuneen terminaalirakennuksen uudistustyöt on saatu päätökseen vuonna 2004, jonka jälkeen lentoasemalla on neljä terminaalia ja kapasiteetti 12 miljoonaa matkustajaa.
Sijainti.
Stuttgartin lentoasema sijaitsee 30 minuutin päässä Stuttgartin päärautatieasemalta. Matka taittuu S-Bahn -verkoston linjoilla S2 tai S3. Lentoasema sijaitsee Autobahn 8 -moottoritien läheisyydessä ja tämä mahdollistaa hyvät yhteydet Karlsruheen, Stuttgartiin ja Müncheniin.
Microsoft FrontPage

Microsoft FrontPage on Microsoftin julkaisema verkkosivujen toteutukseen tarkoitettu ohjelma, HTML-editori. FrontPage oli osa Microsoft Officea vuosina 1997–2006, joskaan ei tullut halvimpien pakettien mukana. Microsoft ei enää kehitä FrontPagea, vaan sen korvasivat joulukuussa 2006 julkaistut Microsoft Expression Web Designer ja Microsoft Office SharePoint Designer.
FrontPage-ohjelman tekemä HTML-koodi on enimmäkseen Internet Explorer -selaimen kanssa yhteensopivaa, joten muilla www-selaimilla FrontPagella tehdyt sivut eivät välttämättä toimi normaalisti.
Hal Fowler

Hal Fowler oli yhdysvaltalainen pokerinpelaaja. Hän oli ensimmäinen amatööri, joka voitti World Series of Pokerin epävirallisen maailmanmestaruuden (1979).
Turnauksessa Fowler oli finaalipöydässä - jossa pelasivat mm. Johnny Moss ja Bobby Baldwin - pahimmillaan 500 000 merkkiä tappiolla, josta hän kuitenkin kiri lopulta voittoon. 
On väitetty, ettei Fowler itse maksanut sisäänpääsyään turnaukseen, vaan sen olisi tehnyt toinen maailmanluokan pokerinpelaaja Benny Binion.
Fowler katosi nopeasti pokeripiireistä, syynä tiettävästi diabeteksestä aiheutuneet komplikaatiot, jotka olivat huonontaneet hänen näköaistiaan ja kävelykykyään.
John Lithgow

John Arthur Lithgow [ˈlɪθɡoʊ] (s. 19. lokakuuta 1945 Rochester, New York) on yhdysvaltalainen näyttelijä.
Ura.
Lithgow on muun muassa esittänyt Dick Solomonia televisiosarjassa "Kolmas kivi auringosta" sekä sarjamurhaaja Arthur Mitchelliä sarjassa "Dexter". Hän on näytellyt myös elokuvissa ja radiossa sekä voittanut useita Emmy- ja Tony-palkintoja. Hän tekee lisäksi musiikkia lapsille.
Yksityiselämä.
John Lithgow on näyttelijä Arthur Lithgow’n poika. Hän vietti lapsuutensa Ohion Antioch Collegen kampuksella, jossa hänen isänsä toimi draamaopettajana.
Lithgow on ollut naimisissa kaksi kertaa. Jean Tayntonin kanssa vuosina 1966–1980 ja Mary Yeagerin kanssa vuodesta 1981. Lithgow’lla on kolme lasta: Ian (s. 1972) Phoebe McCurtain (s. 1982) ja Nathan Georg (s. 1983). Ian näytteli "Kolmas kivi auringosta" -sarjassa Leonia, Dickin oppilasta.
William Proxmire

Edward William Proxmire (11. marraskuuta 1915 – 15. joulukuuta 2005) oli Yhdysvaltain demokraattisen puolueen jäsen, joka istui Yhdysvaltain senaattorina Wisconsinista vuosina 1957–1989. 
Proxmire syntyi Illinois’n Lake Forestissa. Hän oli vuosina 1946–1955 naimisissa Elsie Rockefellerin ja vuodesta 1956 Ellen Hodges Sawallin kanssa. Hän oli epäonnistuneesti ehdolla Wisconsinin kuvernööriksi vuosina 1952, 1954 ja 1956. 
Proxmire kärsi vanhoina päivinään Alzheimerin taudista. Sairaus vei hänet lopulta hoitokotiin Marylandin Sykesvilleen, jossa hän kuoli 90-vuotiaana.
Mijeegombyn Enhbold

Mijeegombyn Enhbold (; s. 1964) on mongolialainen poliitikko, joko toimi pääministerinä 2006–2007. Hän astui virkaan 25. tammikuuta 2006 Tsahiagiin Elbegdorjin kiistellyn hallituksen hajottua. Hän oli 2005–2007 Mongolian vallankumouksellisen kansanpuolueen puheenjohtaja. Tätä ennen hän oli Ulaanbaatarin pormestari.
Michael N. Castle

Michael Newbold ”Mike” Castle (2. heinäkuuta 1939 – 14. elokuuta 2025) oli yhdysvaltalainen republikaanisen puolueen poliitikko. 
Castle toimi vuosina 1981–1985 Delawaren varakuvernöörinä ja vuosina 1985–1992 kuvernöörinä. Häntä edelsi jälkimmäisessä virassa Pierre S. du Pont IV. 
Castle toimi vuosina 1993–2011 Yhdysvaltain edustajainhuoneen jäsenenä. Vuonna 2010 hän pyrki puolueensa senaattoriehdokkaaksi Delawaresta, mutta hävisi teekutsuliikkeen tukemalle Christine O'Donnellille. Hän vetäytyi politiikasta tappionsa jälkeen.
Castle oli naimisissa Jane DiSabatinon kanssa ja lapseton.
Algerian jääkiekkomaajoukkue

Algerian jääkiekkomaajoukkue on Algerian kansallinen miesten jääkiekkojoukkue. Joukkue on perustettu vuonna 2006. Algeria on ollut Kansainvälisen jääkiekkoliiton IIHF:n jäsen vuodesta 2019 alkaen, ja maassa on yksi jäähalli. Maassa oli vuonna 2022 vain 80 rekisteröitynyttä miesjääkiekkoilijaa. Algeriaa ei toistaiseksi ole sijoitettu jääkiekon maailmanrankingissa. 
Tunnetuin algerialaistaustainen pelaaja on Josef Boumedienne, jonka isä on kotoisin Algeriasta ja äiti Suomesta. Ruotsia edustava Boumedienne pitää Ruotsin lisäksi kotimaanaan Suomea ja hänellä onkin molempien maiden kansalaisuus. Hän on pelannut 47 NHL-ottelua.
Marco Polon kansainvälinen lentoasema

Marco Polon kansainvälinen lentoasema () on kansainvälinen lentoasema Italiassa, 12 kilometriä pohjoiseen Venetsiasta. Nimensä lentoasema on saanut tutkimusmatkailija Marco Pololta.
Marco Polon lentoasema on kolmen Pohjois-Italian tärkeimmän lentoaseman joukossa Milanon Malpensan ja Linaten kansainvälisten lentoasemien ohella. Lentoaseman toiminnasta vastaa SAVE S.p.A.
Lentoasemalta on raideyhteys Venetsia-Mestren rautatieasemalle sekä linja-autoasemalle Venetsia-Piazzale Romalle. Lentoasemalta on myös vesitaksiyhteys Pyhän Markuksen aukiolle.
Howard Metzenbaum

Howard Morton Metzenbaum (4. kesäkuuta 1917 – 12. maaliskuuta 2008) oli yhdysvaltalainen demokraattipoliitikko, joka istui Yhdysvaltain senaatissa Ohiosta tammikuusta joulukuuhun 1974 ja uudelleen vuosina 1976–1995. 
Metzenbaum syntyi Clevelandissa ja istui vuosina 1943–1947 Ohion edustajainhuoneessa, sen jälkeen vuoteen 1951 osavaltion senaatissa. Yhdysvaltain senaatista lähdettyään vuonna 1995 hän toimi vielä Consumer Federation of American puhemiehenä.
Ohion osavaltionyliopistosta valmistunut Metzenbaum kuoli 90-vuotiaana kotonaan Floridan Aventurassa.
Donald Norman

Donald A. Norman (s. 25. joulukuuta 1935) on Kalifornian ja San Diegon yliopistojen kognitiotieteen emeritusprofessori ja Northwestern-yliopiston tietojenkäsittelytieteen ("Computer Science") professori. Hän opettaa Stanfordin yliopistossa. Norman kuuluu Encyclopaedia Britannican toimituskuntaan. 
Norman on yksi "Nielsen Norman Groupin" perustajajäsenistä yhdessä Jakob Nielsenin kanssa. Hän on työskennellyt myös Apple Computer ja Hewlett-Packard -yrityksissä. 
Norman tuli tunnetuksi julkaistuaan kirjan "The Psychology of Everyday Things", 1988 (julkaistiin uudelleen nimellä "The Design of Everyday Things", 2002). Se on suomennettu "Miten avata mahdottomia ovia? Tuotesuunnittelun salakarit" (1991). Norman toteaa kirjassaan, että useimmiten ihminen syyttää itseään siitä, ettei joku arkipäiväinen esine tai kone toimi sillä tavalla kuin sen kuuluisi. Useimmiten kysymys on kuitenkin epäonnistuneesta tuotesuunnitelusta, josta hän luettelee kirjassaan lukuisia esimerkkejä. Normanin mielestä tekniikkalähtöinen suunnittelu ei palvele loppukäyttäjää. 
Norman on julkaissut 12 teosta, joissa hän käsittelee ihmisen ja koneen välistä käyttöliittymää. Kirjoja on käännetty useille kielille.
Herbert Gasser

Herbert Spencer Gasser (5. heinäkuuta 1888 – 11. toukokuuta 1963) oli yhdysvaltalainen lääketieteilijä. Vuonna 1944 hänelle myönnettiin Nobelin lääketieteen palkinto toimintapotentiaalia koskevista tutkimuksista. Hän opiskeli Wisconsinin yliopistossa, väitteli 1915 ja lähti jatkamaan opintojaan Eurooppaan vuosiksi 1923–1925. Vuonna 1931 hänestä tuli lääketieteen professori newyorkilaiseen Cornellin yliopistoon. 
Gasser teki jonkin verran tutkimusta veren hyytymisen tutkimisessa, mutta hänen tärkeimmät julkaisunsa liittyvät hermojen sähköisen toiminnan kuvaamiseen.
Kölnin–Bonnin lentoasema

Kölnin–Bonnin lentoasema ( myös Kölnin–Bonnin Konrad Adenauerin lentoasema) on kansainvälinen lentoasema Saksassa, 15 kilometriä Kölnistä kaakkoon ja 16 kilometriä Bonnista koilliseen. Lentoasema on Saksan kuudenneksi suurin lentoasema ja yksi maan viidestä 24 tunnin lentoasemasta. Vuonna 2022 lentoaseman kautta kulki 8,8 miljoonaa matkustajaa.
Historia.
Lentoaseman juuret ovat jo vuodessa 1913, mutta lentoasema perustettiin vuonna 1938. Toisen maailmansodan jälkeen Britannian armeija otti lentoaseman käyttöönsä. Tällöin rakennettiin 1 866 metriä pitkä kiitotie. Vuonna 1951 lentoasema otettiin siviiliilmailukäyttöön.
1950- ja -60-luvuilla rakennettiin kaksi uutta kiitotietä ja uusi terminaali. 1.11.1970 Boeing 747 -kone lensi ensimmäisen kerran kentältä New Yorkiin.
1990-luvun lopulla lentoasema aloitti ohjelman, jonka tuloksena rakennettiin uudet paikoitustilat sekä toinen terminaali. Vuonna 2004 valmistui uusi kaukojunien rautatieasema, joka oli osa Kölnin ja Frankfurtin välistä ICE-luotijunahanketta.
Köln/Bonn on nykyisin tärkeä halpalentoliikenteen keskus. Ensimmäisiä olivat Germanwings ja TUIfly, jotka aloittivat liikennöinnin vuonna 2002. easyJet aloitti liikennöinnin vuoden 2003 lopulla ja Wizzair kesäkuussa 2006.
Alfred Anderssén

Alfred Anderssén (4. elokuuta 1887 Pietarsaaren maalaiskunta – 10. syyskuuta 1940 Turku) oli suomalainen säveltäjä. 
Henkilöhistoria.
Anderssénin vanhemmat olivat Johan Anderssén ja Johanna Holmberg, ensimmäinen puoliso Emma Ahlskog ja toinen vuodesta 1920 Karin Matilda Limnell. Ennen opiskeluaan Helsingin musiikkiopistossa Anderssén sai pianonsoitonopetusta urkuri Alfred Lybäckiltä. Anderssén teki myös opintomatkoja Saksaan. Hän toimi kuoron- ja orkesterinjohtajana Pietarsaaressa 1911–1913, Kaartin jääkäripataljoonan kapellimestarina Vaasassa 1919–1921 sekä useaan otteeseen vt. kanttoriurkurina ja kuoron- ja orkesterinjohtajana. "Arbetets Vännerin" kuoron johtaja hän oli 1927–1937 ja Turun ruotsalaisen teatterin kapellimestari 1929–1937. "Åbo Underrättelserin" musiikkikriitikkona Anderssén toimi 1927–1940, samoin kuin esiintyi pianistina ja urkurina. 
Anderssén sai tunnustusta jo sävellyskonsertillaan Helsingissä vuonna 1928. Lisäksi teoksia esitettiin ulkomailla, kuten Tukholmassa ja Kölnissä. Hän kuoli 53-vuotiaana, juuri kun suunnitteilla oli ollut uutta sinfonia-, kantaatti- ja laulumusiikkia.
Tuotanto.
Anderssénin tuotantoon kuuluu kaksi sinfoniaa sekä ooppera "Med ödet ombord" ("Kohtalo"), joka esitettiin Suomen Kansallisoopperassa ensi kertaa vuonna 1935:
Anderssén julkaisi myös kansanlaulukokoelmat "25 visor och folkvisor från Svensk-Finland" urkuharmonille ja "12 folkvisor för sång och piano".
Pierre Trudeau

Joseph Philippe Pierre Yves Elliott Trudeau PC, CC, CH, QC, MSRC (18. lokakuuta 1919 Montreal – 28. syyskuuta 2000 Montreal) oli kanadalainen poliitikko, joka toimi maansa pääministerinä kahdesti, vuosina 1968–1979 ja 1980–1984.
Ennen poliittista uraansa Trudeau työskenteli asianajajana ja vuodesta 1961 siviilioikeuden professorina Montrealin yliopistossa.
Kanadan liberaalipuoluetta edustanut Trudeau valittiin maansa parlamenttiin vuonna 1965. Vuodesta 1967 Trudeau toimi oikeusministerinä. Puolueensa johtajaksi ja samalla maan pääministeriksi Trudeau nousi vuonna 1968 edeltäjänsä, Lester Pearsonin luovuttua tehtävistään.
Trudeaun poika Justin Trudeau (s. 1971) on ollut Kanadan pääministeri vuodesta 2015 lähtien. Hänet valittiin vuonna 2013 isänsä aiemmin johtaman Liberaalipuolueen puheenjohtajaksi.
Paksunahka

Paksunahka on suomalainen elokuva vuodelta 1958. Sen on ohjannut ja käsikirjoittanut Aarne Tarkas. 
Juoni.
Albert Tuppura (Hannes Häyrinen) on pankissa työskentelevä nuori amatöörisalapoliisi, joka lavastetaan syylliseksi holvissa säilytetyn professori Kannuksen räjähdysainekaavan varkauteen. Tuppura joutuu pakenemaan ympäri Helsinkiä valepukuiset etsivät kintereillään yrittäessään samalla jäljittää kaapattua professori Kannusta. Ensiesiintymisen elokuvassa tekee etsiväpari Koukku ja Ripatti. Etsivä Koukkua esittää Uljas Kandolin ja yksinkertaista etsivä Ripattia Heikki Savolainen.
Julkaisu.
Elokuvan ensi-ilta oli 4. huhtikuuta 1958 Adamsissa, Tuulensuussa ja Coronassa.
Arviot.
"TV-maailman" kritiikin mukaan elokuva on koottu vanhoista aineksista. Sen teemat ovat peräisin menestysjännäristä "Radio tekee murron" ja sota-ajan vakoilutarinoista. Sen komediallinen kestävyys ei kanna, mutta kritiikin mukaan siinä katsotaan olevan nostalgista viehätysvoimaa. Myös etsiväkaksikko Ripatti ja Koukku saa kiitosta. Arto Pajukallion mukaan Tarkaksen elokuvien hölmöläiskarikatyyrit poliiseista ovat suomalaiselokuvien joukossa poikkeuksellisen voimakkain vedoin piirrettyjä.
Pasi Lampela

Pasi Tapani Lampela (s. 26. huhtikuuta 1969 Mikkeli) on suomalainen kirjailija ja teatteriohjaaja.
Lampela on julkaissut useita näytelmiä, novellikokoelmia ja romaaneja. Hän on usein ohjannut näytelmiensä kantaesityksen itse, minkä lisäksi hän on ohjannut muun muassa David Mametin, Lars Norénin, August Strindbergin, Thomas Vinterbergin, Ingmar Bergmanin, Tennessee Williamsin ja Jan Guilloun teoksia. Hän on myös käsikirjoittanut televisiosarjoja kuten "Kylmäverisesti sinun" ja "Virta".
Lampela opiskeli Teatterikorkeakoulussa dramaturgiaa vuosina 1994–1998 ja on sen jälkeen toiminut vapaana kirjailijana ja ohjaajana.
Lampela kuului Teatteri Jurkan taiteelliseen johtoon vuosina 2000–2014. Vuonna 2013 Jurkka valittiin vuoden teatteriksi.
Ohjauksia.
Lampela on usein ohjannut itse kantaesityksen omasta näytelmästään.
Nishi-Tōkyō

Nishi-Tōkyō (, ’Länsi-Tokio’) on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella ja rajautuu Neriman erillisalueeseen, Tokion Higashi-Kurumen, Kodairan, Koganein ja Musashinon kaupunkeihin sekä Saitaman prefektuurin Niizan kaupunkiin. Nishi-Tōkyōssa on 200 674 asukasta (vuonna 2017) ja sen pinta-ala on 15,75 neliökilometriä. 
Nishi-Tōkyō on kaupunkina nuori: se perustettiin 21. tammikuuta 2001 Tanashin ja Hōyan kaupunkien yhdistyessä. Kaupunkia palvelevat Seibu-rautateiden Ikebukuro-linja ja Shinjuku-linja.
Folklore Suomi Finland

Folklore Suomi Finland ry on Suomessa toimivien kansantanssi- ja kansanmusiikkialan merkittävimpien järjestöjen ja festivaalien yhteistyöelin. Yhdistys on perustettu vuonna 1991 palvelemaan jäsenjärjestöjään kansainvälisessä folklore-alan vaihtotoiminnassa. 
Yhdistys edustaa Suomea alan kansainvälisissä järjestöissä CIOFF:ssa (Conseil International des Organisations de Festivals de Folklore et d'Arts Traditionnels), IOV:ssa (Internationale Organisation für Volkskunst) ja Nordlekissä (Yhteispohjoismainen kansantanssi- ja kansanmusiikkijärjestö) toimien näiden kansallisena komiteana.
Kingston Technology

Kingston Corporation on yhdysvaltalainen elektroniikkayhtiö. Yhtiö perustettiin vuonna 1987 Kalifornian Fountain Valley, jossa on nykyäänkin sen päämaja. Kingstonilla on tuotantolaitoksia Yhdysvalloissa, Britanniassa, Irlannissa, Malesiassa, Kiinassa ja Taiwanissa. Kingston aloitti tietokoneiden muistien valmistajana, ja se on yhä suurin itsenäinen DRAM-muistipiirien tuottaja maailmassa. Kingston on joidenkin tietojen mukaan maailman toiseksi suurin flash-muistien valmistaja. Kingston sai ensimmäisen patentin SIMM ("Single In-line Memory Module") -piirin valmistamiseen vuonna 1988.
Yhtiön palveluksessa on maailmanlaajuisesti yli 3 300 työntekijää, ja vuonna 2006 myynti oli yli 3,4 miljardia dollaria. Yhtiön nykyinen laajalti tunnettu logo otettiin käyttöön 1990-luvun puolivälissä.
HyperX oli Kingstonin omistama pelaamiseen keskittyneiden laitteiden tuotemerkki. Sen alla valmistetaan muun muassa headsetteja, näppäimistöjä, SSD-levyjä ja muistimoduuleja. HyperX sponsoroi monia elektronisen urheilun joukkueita. HyperX myytiin HP:lle kesäkuussa 2021.